Lyk gevind ná bejaarde nie na ouetehuis terugkeer | Netwerk24
Deur Charné Kemp 10 September 2018 20:30
’n Erg verbrande lyk wat nog nie geïdentifiseer is nie, is Maandag in Batlharos naby Kuruman in die Noord-Kaap ontdek.
Francois Haarhoff, wie se pa, Ronnie Haarhoff (80), Vrydag vermis geraak het toe hy van die ouetehuis gery het om inkopies te gaan doen, het gesê hy is in verbinding met die polisie oor ’n motor wat naby Kagung opgespoor is.
“Dit is vermoedelik my pa s’n. Die motor word forensies ondersoek. Sy selfoon is nie opgespoor nie. Toegang tot sy bankrekening is gestop, maar geen geld is weg nie.
“Dit polisie het nog nie met my gepraat oor die lyk wat gevind is nie.”
Hy het gesê hy het Vrydag omstreeks 09:00 die laaste keer telefonies met sy pa gepraat.
Kapt. Sergio Kock, polisiewoordvoerder, het gesê na aanleiding van die lyk wat ontdek is, word ’n saak van moord ondersoek.
“ ’n Voetganger het die lyk in die veld gevind.
“Ons ondersoek ook die saak van ’n vermiste man van 80 jaar oud. Hy het Vrydag vermis geraak toe hy die plaaslike ouetehuis met sy Volkswagen Polo verlaat het om inkopies te gaan doen. Die motor is op die N14-pad naby Kagung gevind.
“Ons is besig om die identiteit van die lyk te probeer vasstel.”
Enigeen met inligting kan konst. Mosimanegape Thuake by 073 787 7808 bel.
Meer oor: Ronnie Haarhoff | Kuruman | Batlharos | Verbrande Lyk | Ouetehuis | Bejaarde
Bejaarde vrou dood toe vragmotor haar tref